stanford-oval/wikipedia huggingface dataset:
กลุ่มทีซีซี
ประวัติ

กลุ่มทีซีซีเริ่มต้นจากธุรกิจขนาดเล็กโดยบริษัท สุรามหาคุณ จำกัด ซึ่งก่อตั้งโดยสหัท มหาคุณ และมีหุ้นส่วนคือตระกูลเตชะไพบูลย์ ตระกูลล่ำซำ รวมถึงเถลิง เหล่าจินดา โดยบริษัทนี้ได้รับอนุญาตจากกรมโรงงานอุตสาหกรรม กระทรวงอุตสาหกรรม ให้ดำเนินการผลิตและจำหน่ายสุราในโรงงานสุราบางยี่ขันเดิม ในพื้นที่แขวงบางยี่ขัน เขตบางพลัด กรุงเทพมหานคร (ปัจจุบันเป็นอาคารสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ และมูลนิธิชัยพัฒนา) เป็นระยะเวลา 10 ปี ตั้งแต่เมื่อวันที่ 1 มกราคม พ.ศ. 2503 โดยมีจุล กาญจนลักษณ์ เภสัชกรตรีผู้พัฒนาสูตรสุราแม่โขง ที่กรมโรงงานอุตสาหกรรมยืมตัวมาจากกรมวิทยาศาสตร์ในกระทรวงเดียวกัน (ปัจจุบันคือกรมวิทยาศาสตร์บริการ และย้ายไปสังกัดกระทรวงการอุดมศึกษา วิทยาศาสตร์ วิจัยและนวัตกรรม) เพื่อมาเป็นหัวหน้ากองวิทยาศาสตร์ประจำโรงงานสุราบางยี่ขัน ถูกโอนมาเป็นลูกจ้างของ บจก.สุรามหาคุณด้วย ปีถัดมา (พ.ศ. 2504) เจริญ สิริวัฒนภักดี (สกุลเดิม: ศรีสมบูรณานนท์) ได้เข้าทำงานเป็นลูกจ้างในบริษัท ย่งฮะเส็ง จำกัด และช่วยงานในห้างหุ้นส่วนจำกัด แพนอินเตอร์ ที่จัดส่งสินค้าให้แก่โรงงานสุราบางยี่ขัน ทำให้เจริญได้รู้จักกับจุล ก่อนที่ต่อมา เจริญจะได้เข้าทำงานเป็นลูกจ้างใน บจก.สุรามหาคุณ ที่รับจากการฝากงานให้โดยโซวคุงเคียม ซึ่งเป็นญาติฝ่ายบิดาของเจริญที่รู้จักกับสหัทมาแต่เดิม และทำให้เจริญได้รู้จักกับเถลิง ก่อนจะกลายเป็นคนสนิทของเถลิงในที่สุด
อย่างไรก็ตาม บทบาทในการบริหารโรงงานสุราบางยี่ขันของเถลิงในช่วงแรกมีไม่มากนัก เนื่องจากผู้บริหารโรงงานหลักเป็นตระกูลเตชะไพบูลย์และตระกูลล่ำซำ ส่วนเถลิงดูแลฝ่ายการตลาดซึ่งถูกจำกัดด้วยระบบผูกขาดโดยพ่อค้าคนกลาง ในปี พ.ศ. 2510 เถลิงจึงร่วมมือกับศุภสิทธิ์ มหาคุณ ซึ่งเป็นบุตรชายของสหัทและกรรมการคนเดียวของตระกูล ขายหุ้นเพิ่มทุนให้แก่บริษัท บวรวงศ์ จำกัด ซึ่งถือหุ้นโดยนายทหารที่ขึ้นมาบริหารประเทศอยู่ในขณะนั้น (คณะรัฐมนตรีไทย คณะที่ 30) เช่น จอมพลถนอม กิตติขจร นายกรัฐมนตรี และจอมพลประภาส จารุเสถียร รองนายกรัฐมนตรี และขอให้อีก 2 ตระกูลขายหุ้นให้บวรวงศ์ เพื่อแลกกับการต่ออายุสัมปทานโรงงานสุราบางยี่ขันที่จะหมดสัญญาในวันที่ 31 ธันวาคม พ.ศ. 2512 ออกไปอีก 10 ปี ทำให้เถลิงได้ขยับขึ้นมาดำรงตำแหน่งผู้อำนวยการฝ่ายโรงงานและการจัดซื้อ โดยมีเจริญเป็นผู้ช่วย จนกระทั่งเถลิง จุล และเจริญ ได้ร่วมกันก่อตั้งกลุ่มทีซีซีขึ้นตั้งแต่ปี พ.ศ. 2515 ต่อมาในปี พ.ศ. 2518 เถลิงและเจริญได้เข้าซื้อบริษัท ธานน้ำทิพย์ จำกัด ซึ่งกำลังอยู่ในสภาวะขาดทุน จากพงส์ สารสิน และประสิทธิ์ ณรงค์เดช ทำให้ได้โรงงานผลิตธาราวิสกี้ที่ตั้งอยู่ที่อำเภอนครชัยศรี จังหวัดนครปฐม ตามคำแนะนำของจุลที่มองเห็นแนวทางการพัฒนาสุราในสูตรพิเศษที่แตกต่างจากแม่โขง จากนั้นจึงเริ่มผลิตสุราขึ้นใหม่ในชื่อ แสงโสม รวมทั้งหงส์ทองและสุราทิพย์
ธุรกิจ > ธุรกิจทางตรง > ธุรกิจอาหารและเครื่องดื่ม

สายธุรกิจอาหารและเครื่องดื่ม อยู่ภายใต้การบริหารของบริษัท ไทยเบฟเวอเรจ จำกัด (มหาชน) (ThaiBev) และเป็นธุรกิจเริ่มต้นของกลุ่มทีซีซี โดยปัจจุบันมีฐาปน สิริวัฒนภักดี เป็นผู้บริหารสูงสุดในสายธุรกิจนี้
กลุ่มสุราและเบียร์
แม่โขง
แสงโสม
เบียร์ช้าง
กลุ่มไร้แอลกอฮอล์
เฟรเซอร์ แอนด์ นีฟ (เอฟแอนด์เอ็น)
เสริมสุข เช่น
เอส โคล่า
น้ำดื่มคริสตัล
โออิชิ กรุ๊ป เช่น
โออิชิ บุฟเฟ่ต์
ภัตตาคารอาหารเคเอฟซี
สตาร์บัคส์
ธุรกิจ > ธุรกิจทางตรง > ธุรกิจอสังหาริมทรัพย์

ปัจจุบันสายธุรกิจอสังหาริมทรัพย์ถูกแบ่งออกเป็น 2 กลุ่ม คือ กลุ่มโรงแรมและการบริการ และกลุ่มที่อยู่อาศัย อุตสาหกรรม และพาณิชยกรรม
ธุรกิจ > ธุรกิจทางตรง > ธุรกิจอสังหาริมทรัพย์ > กลุ่มโรงแรมและการบริการ

สายธุรกิจอสังหาริมทรัพย์ กลุ่มโรงแรมและการบริการ อยู่ภายใต้การบริหารของบริษัท แอสเสท เวิรด์ คอร์ป จำกัด (มหาชน) (AWC) ซึ่งต่อยอดมาจากบริษัท ทีซีซี แลนด์ จำกัด โดยปัจจุบันมีวัลลภา ไตรโสรัส เป็นผู้บริหารสูงสุดในอสังหาริมทรัพย์กลุ่มนี้
กลุ่ม แอสเสท เวิรด์ คอร์ป (ชื่อเดิม ทีซีซี แคปิตอล แลนด์)
กลุ่มโรงแรมและรีสอร์ทอิมพีเรียล
เอ็มไพร์ทาวเวอร์
เอเชียทีค เดอะ ริเวอร์ฟรอนท์ เดสติเนชั่น
พันธุ์ทิพย์พลาซ่า
เกตเวย์ เอกมัย
เกตเวย์ แอท บางซื่อ
ทีซีซี แลนด์
ธุรกิจ > ธุรกิจทางตรง > ธุรกิจอสังหาริมทรัพย์ > กลุ่มที่อยู่อาศัย อุตสาหกรรม และพาณิชยกรรม

สายธุรกิจอสังหาริมทรัพย์ กลุ่มที่อยู่อาศัย อุตสาหกรรม และพาณิชยกรรม อยู่ภายใต้การบริหารของกลุ่มบริษัท ทีซีซี แอสเซ็ทส์ ซึ่งเป็นเจ้าของกลุ่มบริษัท เฟรเซอร์ส พร็อพเพอร์ตี้ ลิมิเต็ด (Frasers Property) ในประเทศสิงคโปร์ โดยปัจจุบันมีปณต สิริวัฒนภักดี เป็นผู้บริหารสูงสุดในอสังหาริมทรัพย์กลุ่มนี้
วัน แบงค็อก
เฟรเซอร์ส พร็อพเพอร์ตี้ (ประเทศไทย)
แผ่นดินทอง พร็อพเพอร์ตี้ ดีเวลลอปเม้นท์
ธุรกิจ > ธุรกิจทางตรง > ธุรกิจอุตสาหกรรมการค้า

สายธุรกิจอุตสาหกรรมการค้า อยู่ภายใต้การบริหารของบริษัท เบอร์ลี่ ยุคเกอร์ จำกัด (มหาชน) (BJC) โดยปัจจุบันมีฐาปณี เตชะเจริญวิกุล เป็นผู้บริหารสูงสุดในสายธุรกิจนี้
เอเชียบุ๊คส์
บิ๊กซี ซูเปอร์เซ็นเตอร์
ธุรกิจ > ธุรกิจทางตรง > ธุรกิจประกันและการเงิน

สายธุรกิจประกันและการเงิน อยู่ภายใต้การบริหารของบริษัท ไทยกรุ๊ป โฮลดิ้งส์ จํากัด (มหาชน) (TGH) โดยปัจจุบันมีอาทินันท์ พีชานนท์ เป็นผู้บริหารสูงสุดในสายธุรกิจนี้
อาคเนย์ประกันชีวิต
บริษัท​ อินทร​ประกัน​ภัย​ จํากัด​ (มหาชน)​
ธุรกิจ > ธุรกิจทางตรง > ธุรกิจเกษตรและอุตสาหกรรมการเกษตร

สายธุรกิจเกษตรและอุตสาหกรรมการเกษตร อยู่ภายใต้การบริหารของบริษัท พรรณธิอร จำกัด
พรรณธิอร
คริสตัลลา
เทอราโกร เฟอร์ติไลเซอร์ (ปุ๋ยตรามงกุฎ)
ธุรกิจ > ธุรกิจทางอ้อม (อเดลฟอส)

ยูนิเวนเจอร์
แกรนด์ ยูนิตี ดีเวลลอปเมนท์
อมรินทร์ คอร์เปอเรชั่นส์
ที.ซี.ซี. เทคโนโลยี
แหล่งข้อมูลอื่น

เว็บไซต์ทางการ
| ด ค กศูนย์การค้าและห้างสรรพสินค้าขนาดใหญ่ หรือมีสาขาทั่วประเทศไทย |
| --- | --- | --- |
| ศูนย์การค้า |  กลุ่มเซ็นทรัล  เซ็นทรัลพัฒนา เซ็นทรัล เอ็มบาสซี  สยามฟิวเจอร์ ดีเวลอปเมนท์ เมกาซิตี้ บางนา  กลุ่มเดอะมอลล์  สยามพิวรรธน์  เอ็มบีเคเซ็นเตอร์  ซีคอนสแควร์  ซีคอนบางแค  ฟิวเจอร์พาร์ค รังสิต  พาราไดซ์ พาร์ค  ฟอร์จูนทาวน์  เครือดุสิตธานี  กลุ่มเอราวัณ  กลุ่มไทยเจริญคอร์ปอเรชั่น พันธุ์ทิพย์พลาซ่า  เกทเวย์ เอกมัย  เกทเวย์ แอท บางซื่อ  เอเชียทีค เดอะ ริเวอร์ฟรอนท์ เดสติเนชั่น  เวิ้งนครเกษม  สามย่านมิตรทาวน์  วัน แบงค็อก  เดอะคริสตัล  กลุ่มสยามรีเทล ดีเวลล็อปเม้นท์ แฟชั่นไอส์แลนด์/เดอะพรอมานาด  เทอร์มินอล 21 อโศก  โคราช  พัทยา  พระราม 3  ไลฟ์เซ็นเตอร์  กลุ่มทวีกิจ  ไอคอนสยาม ไอซีเอส  ซีพีเอฟซี ทรู ดิจิทัล พาร์ค ไลฟ์  ไลฟ์ เอ็กซ์เพรส  เซียร์ รังสิต  บลูพอร์ต  เดอะ มาร์เก็ต แบงค็อก  เมก้า พลาซ่า  ยูเนี่ยน มอลล์  |  |
| ห้างสรรพสินค้า |  เซ็นทรัล โรบินสัน  เดอะมอลล์  สยามทาคาชิมาย่า  |  |
| โรงภาพยนตร์ |  เอสเอฟ ซีเนม่า  เมเจอร์ ซีนีเพล็กซ์  |  |
| ไฮเปอร์/ซูเปอร์มาร์เก็ต |  ซีพี แอ็กซ์ตร้า แม็คโคร  โลตัส  ซีพี เฟรช  บิ๊กซี  ท็อปส์ โก!  โก! โฮลเซลล์  แม็กซ์แวลู  กูร์เมต์ มาร์เก็ต  ฟู้ดแลนด์  วิลล่า มาร์เก็ท  ยูเอฟเอ็ม ฟูจิ ซูเปอร์  ดอง ดอง ดองกิ  อิเซตันมิตซูโคชิโฮลดิ้ง มิตซูโคชิ  |  |
| ในอดีต |  ไดมารู ไทยไดมารู  นิวเวิลด์  แพรงตอง  คาร์ฟูร์  โอชอง  สยามจัสโก้  เมอร์รีคิงส์  เยาฮัน  โซโก้  เซน  อิเซตันมิตซูโคชิโฮลดิ้ง อิเซตัน  โตคิว  เทสโก้  ฟู้ดไลอัน  กาดสวนแก้ว  พรอมเมนาดา  |  |
 รายชื่อห้างสรรพสินค้า  รายชื่อศูนย์การค้า
สภาที่ปรึกษาการเมืองประชาชนจีน

Political advisory body in the People's Republic of China
| สภาที่ปรึกษาการเมืองประชาชนจีน  中国人民政治协商会议 จงกั๋วเหรินหมินเจิ้งจื้อเสียชางฮุ่ยอี้ |
| --- | --- |

ประเภท
ประเภท: องค์กรแนวร่วม ประชุมร่างรัฐธรรมนูญ (อดีต)  นิติบัญญัติ (อดีต) 
ประวัติ
ก่อตั้ง: 21 กันยายน ค.ศ. 1949 (1949-09-21)
ก่อนหน้า: สมัชชาแห่งชาติ
ผู้บริหาร
ประธานคณะกรรมาธิการแห่งชาติ: หวัง ฮู่หนิง, CCP 
องค์กรแห่งชาติ: คณะกรรมาธิการแห่งชาติประจำสภาที่ปรึกษาการเมืองประชาชนจีน 
เว็บไซต์
en.cppcc.gov.cn 
สภาที่ปรึกษาการเมืองประชาชนจีน (จีน: 中国人民政治协商会议; อังกฤษ: Chinese People's Political Consultative Conference; CPPCC) เป็นองค์กรที่ปรึกษาทางการเมืองในสาธารณรัฐประชาชนจีนและเป็นส่วนสำคัญของระบบแนวร่วมของพรรคคอมมิวนิสต์จีน สมาชิกมีหน้าที่ให้คำแนะนำและเสนอข้อเสนอเกี่ยวกับประเด็นทางการเมืองและสังคมต่อหน่วยงานรัฐบาล อย่างไรก็ตาม สภาฯ เป็นองค์กรที่ไม่มีอำนาจนิติบัญญัติแท้จริง แม้จะมีการปรึกษาหารือเกิดขึ้น แต่ก็อยู่ภายใต้การกำกับดูแลและสั่งการของพรรคคอมมิวนิสต์จีน
ลำดับชั้นการจัดองค์กรของสภาฯ ประกอบด้วยคณะกรรมาธิการแห่งชาติและคณะกรรมการภูมิภาค คณะกรรมาธิการภูมิภาคขยายไปถึงระดับมณฑล จังหวัด และอำเภอ ตามกฎบัตรของสภาฯ ความสัมพันธ์ระหว่างคณะกรรมาธิการแห่งชาติกับคณะกรรมการภูมิภาคเป็นความสัมพันธ์แบบการให้คำแนะนำ ไม่ใช่การนำโดยตรง อย่างไรก็ตาม มีการนำทางทางอ้อมผ่านกรมงานแนวร่วมในแต่ละระดับ คณะกรรมาธิการแห่งชาติประจำสภาฯ โดยทั่วไปจะจัดการประชุมประจำปีในเวลาเดียวกับการประชุมเต็มสภาของสภาประชาชนแห่งชาติ (NPC) การประชุมเต็มคณะของคณะกรรมาธิการแห่งชาติประจำสภาฯ และสภาประชาชนแห่งชาติ ถูกเรียกรวมกันว่า เฉฺวียนกั๋วเหลี่ยงฮุ่ย ("การประชุมสองสภาแห่งชาติ")
โดยธรรมเนียมแล้ว องค์กรนี้ประกอบด้วยผู้แทนจากพรรคคอมมิวนิสต์จีน องค์กรประชาชน และแปดพรรคการเมืองที่ได้รับอนุญาตตามกฎหมายซึ่งอยู่ภายใต้อำนาจของพรรคคอมมิวนิสต์จีน รวมถึงสมาชิกที่ดูเหมือนเป็นอิสระแต่ในนาม คณะกรรมาธิการแห่งชาติประจำสภาฯ มีประธานเป็นสมาชิกของคณะกรรมาธิการสามัญประจำกรมการเมืองของพรรคคอมมิวนิสต์จีน เพื่อรักษาไว้ซึ่งยุทธศาสตร์แนวร่วม สมาชิกที่โดดเด่นซึ่งไม่ได้เป็นสมาชิกพรรคคอมมิวนิสต์จีนได้ถูกรวมเข้ามาในตำแหน่งรองประธาน โดยมีตัวอย่างเช่น เฉิน ชูทง, หลี่ จี้เชิน และซ่ง ชิ่งหลิง
สภาฯ มีเจตนาที่จะเป็นตัวแทนของประชาชนในวงกว้างมากกว่าที่พบได้ทั่วไปในสำนักงานรัฐบาลในสาธารณรัฐประชาชนจีน รวมถึงตัวแทนจากหลากหลายกลุ่มทั้งภายในและนอกพรรคคอมมิวนิสต์จีน องค์ประกอบของสมาชิกสภาฯ เปลี่ยนแปลงไปตามกาลเวลาโดยสอดคล้องกับลำดับความสำคัญเชิงยุทธศาสตร์ของชาติ ก่อนหน้านี้ สภาฯ ถูกครอบงำโดยบุคคลอาวุโสในภาคอสังหาริมทรัพย์ รัฐวิสาหกิจ และ "บุตรหลานชนชั้นนำ" แต่ใน ค.ศ. 2018 องค์ประกอบหลักของสภาฯ กลับเป็นบุคคลจากภาคเทคโนโลยีของจีน
ดูเพิ่ม

สำนักพิมพ์วรรณคดีและประวัติศาสตร์จีน สำนักพิมพ์ของ CPPCC
รายชื่อสมาชิกปัจจุบันของสภาที่ปรึกษาทางการเมืองประชาชนจีนแยกตามภาค
อุรัสยา เสปอร์บันด์

| อุรัสยา เสปอร์บันด์ |
| --- | --- |
อุรัสยาในเดือนตุลาคม 2565
เกิด: 18 มีนาคม พ.ศ. 2536 (31 ปี) เมืองพัทยา จังหวัดชลบุรี ประเทศไทย
ชื่ออื่น: ญาญ่า
การศึกษา: จุฬาลงกรณ์มหาวิทยาลัย (อ.บ.)
อาชีพ:  นักแสดง  นางแบบ 
ปีปฏิบัติงาน: 2550–ปัจจุบัน
ตัวแทน: ช่อง 3
ผลงาน: รายการทั้งหมด
คู่รัก: ณเดชน์ คูกิมิยะ
รางวัล: รายการทั้งหมด
เว็บไซต์: urassayaclub.com
ลายมือชื่อ

อุรัสยา เสปอร์บันด์ (เกิด 18 มีนาคม พ.ศ. 2536) ชื่อเล่น ญาญ่า เป็นนักแสดงและนางแบบชาวไทย เธอเริ่มต้นอาชีพด้วยการเป็นนางแบบ หลังจากเซ็นสัญญากับสถานีวิทยุโทรทัศน์ไทยทีวีสีช่อง 3 เธอได้แสดงละครครั้งแรกในเรื่อง เพื่อนซี้ล่องหน (2552) ก่อนจะเริ่มมีชื่อเสียงในละครเรื่อง ดวงใจอัคนี (2553) ซึ่งทำให้เธอได้รับรางวัลท็อปอวอร์ดและสยามดารา สตาร์ส อวอร์ดส์ สาขาดาวรุ่งหญิงยอดเยี่ยม จากนั้นประสบความสำเร็จในละครที่ดัดแปลงจากนวนิยายอย่าง เกมร้ายเกมรัก (2554) และ ธรณีนี่นี้ใครครอง (2555) นอกจากนี้ เธอยังมีผลงานอื่น ๆ ตามมาอีกหลายเรื่อง เช่น ดาวเรือง (2556), รอยฝันตะวันเดือด (2557) และ หนึ่งในทรวง (2558)
อุรัสยาได้รับการยอมรับมากขึ้นจากการแสดงในละครเรื่อง คลื่นชีวิต (2560) ซึ่งทำให้เธอได้รับรางวัลโทรทัศน์ทองคำ สาขานักแสดงนำหญิงดีเด่น และได้รับเสียงชื่นชมจากการแสดงภาพยนตร์ครั้งแรกอย่าง น้อง.พี่.ที่รัก (2561) ซึ่งทำให้เธอได้รับรางวัลภาพยนตร์แห่งชาติ สุพรรณหงส์และรางวัลสมาคมผู้กำกับภาพยนตร์ไทย สาขานักแสดงนำหญิงยอดเยี่ยม ในปีเดียวกัน เธอยังแสดงภาพยนตร์เรื่อง นาคี ๒ ที่กลายเป็นภาพยนตร์ไทยที่ทำรายได้สูงสุดในปีนั้น อีกทั้งยังได้รับเสียงชื่นชมอย่างต่อเนื่องในละครเรื่อง กลิ่นกาสะลอง (2562) และ คือเธอ (2565) เรื่องหลังทำให้เธอได้รับรางวัลนาฏราช สาขานักแสดงนำหญิงยอดเยี่ยมเป็นครั้งแรก ในปี 2565 เธอได้แสดงภาพยนตร์เรื่อง เร็วโหด..เหมือนโกรธเธอ ซึ่งทำให้เธอได้รับรางวัลภาพยนตร์แห่งชาติ สุพรรณหงส์ สาขานักแสดงนำหญิงยอดเยี่ยมเป็นครั้งที่สอง
ชีวิตช่วงแรก

อุรัสยา เสปอร์บันด์ เกิดเมื่อวันที่ 18 มีนาคม 2536 ที่เมืองพัทยา จังหวัดชลบุรี บิดาของเธอชื่อ ซิกู๊ด เป็นชาวนอร์เวย์ ทำงานเป็นที่ปรึกษาเรื่องการลงทุนและนายหน้าซื้อขายหลักทรัพย์ในประเทศไทย ส่วนมารดาของเธอ อุไร ทำงานเป็นแม่บ้าน อุรัสยามีพี่สาวหนึ่งคนชื่อ แคทรียา  อายุมากกว่าเธอสามปี และมีพี่ชายชาวนอร์เวย์ต่างมารดาอีกสองคน เธอเข้าเรียนที่โรงเรียนนานาชาติเดอะรีเจ้นท์พัทยา ตั้งแต่ปี 2541 จนถึงปี 2552 ก่อนจะย้ายไปเรียนต่อที่โรงเรียนบางกอกพัฒนา
เมื่ออายุ 13 ปี อุรัสยาได้พบกับโมเดลลิงที่สวนจตุจักรและถูกชักชวนให้แคสงานโฆษณา ต่อมาเธอก็ผ่านการคัดเลือกและได้แสดงโฆษณาเอเวอร์เซนส์จีนีโรลออน จากนั้นก็มีงานติดต่อเข้ามาเรื่อย ๆ แต่ก็ต้องหยุดชะงักเพราะการเดินทางที่ค่อนข้างลำบาก ซึ่งทำให้เธอหายไปจากวงการช่วงหนึ่ง จนในปี 2550 อุรัสยาก็หวนกลับเข้าวงการอีกครั้งในฐานะนางแบบด้วยการเข้าร่วมโครงการโมเดลเสิร์ชของห้างสรรพสินค้าเซน โดยมีสมบัษร ถิระสาโรช เป็นผู้ชักนำและรับงานต่าง ๆ ให้ นอกจากงานเดินแบบแล้ว เธอยังได้ถ่ายนิตยสารอีกหลายฉบับและปรากฏอยู่ในมิวสิกวิดีโอเพลง "เด็กหลังห้อง" ของมิสเตอร์ดี และ "ต่อให้โลกหยุดหมุน" ของซีควินท์ เป็นต้น ภายหลังเข้าสู่วงการบันเทิง เธอสอบเทียบเข้าศึกษาต่อในระดับปริญญาตรี คณะอักษรศาสตร์ สาขาวิชาภาษาและวัฒนธรรม (หลักสูตรนานาชาติ) ที่จุฬาลงกรณ์มหาวิทยาลัย วิชาโทภาษาอิตาลี แต่ต่อมาย้ายเรียนในวิชาโทภาษาสเปน จวบจนสำเร็จการศึกษาในปี 2558
การทำงาน

ดูเพิ่ม: รายชื่อผลงานของอุรัสยา เสปอร์บันด์
การทำงาน > 2551–2554: เริ่มต้นอาชีพนักแสดงและความก้าวหน้าทางอาชีพ

ระหว่างทำงานเป็นนางแบบ รูปภาพของเธอจากนิตยสารเป็นที่เข้าตาของทางช่อง 3 จนนำไปสู่การเซ็นสัญญาเป็นนักแสดงกลุ่มพาวเวอร์ทรีรุ่นที่สอง เป็นระยะเวลา 3 ปี ซึ่งในขณะนั้นเธอยังพูดภาษาไทยเสียงแปร่ง เนื่องจากอยู่โรงเรียนนานาชาติมาตั้งแต่ยังเด็กและใช้ภาษาอังกฤษหรือภาษานอร์เวย์สื่อสารกับครอบครัวเป็นหลัก ด้วยเหตุนี้ทำให้เธอเริ่มเรียนภาษาไทยควบคู่กับการแสดงก่อนรับงาน บทบาทการแสดงแรกของเธอเริ่มจากบทสมทบในละครของจริยา แอนโฟเน่ เรื่อง บ้านก้านมะยม แสดงร่วมกับณัฐรัฐ โมริส เลอกรองและพัชรินทร์ ศรีวสุภิรมย์ ซึ่งใช้เวลาถ่ายทำนานกว่า 4 ปี แต่ไม่ได้ออกอากาศ ต่อมาในปี 2552 อุรัสยาได้แสดงร่วมกับวริษฐ์ ทิพโกมุท ในละครซิตคอมแนวตลกของทีวีธันเดอร์เรื่อง เพื่อนซี้ล่องหน
ในปี 2553 อุรัสยาได้แสดงบทนำครั้งแรกในละครเรื่อง กุหลาบไร้หนาม ประกบกับเฌอมาลย์ บุญยศักดิ์และพัชฏะ นามปาน รับบทเป็นหญิงสาวที่มองโลกในแง่ดี แต่ถูกพี่สาวกลั่นแกล้งและพยายามแย่งทุกสิ่งทุกอย่าง แม้กระทั่งคนรัก อุรัสยามองว่า เธอยังคงวิตกกังวลในการพูดและการแสดงอยู่ ในวันแรกที่เข้าฉาก เธอพูดตะกุกตะกักและพูดบทผิด ผลคือไม่ผ่านและต้องถ่ายซ้ำอีกรอบ ซึ่งนั่นเป็นประสบการณ์ที่เธอไม่ชอบใจเลย เธอยังกล่าวว่ารู้สึก "กลัวทุกคน" ทั้งนี้ นักแสดงร่วม สาวิตรี สามิภักดิ์ จึงแนะนำให้อุรัสยาอัดเสียงพูดตัวเองแล้วฟังซ้ำไปมาเพื่อฟังว่าคำไหนพูดชัดหรือไม่ชัดและต้องได้อารมณ์ของตัวละคร หลังจากออกอากาศ ละครได้รับการตอบรับอย่างดีและอุรัสยาถูกมองว่าเป็นนางเอกมาแรง ในปีเดียวกัน เธอได้รับความก้าวหน้าทางอาชีพในละครชุด 4 หัวใจแห่งขุนเขา เรื่อง ดวงใจอัคนี ดัดแปลงจากนวนิยายในชื่อเดียวกันของซ่อนกลิ่น ชุด บ้านไร่ปลายฝัน เมื่อปี 2552 โดยแสดงร่วมกับณเดชน์ คูกิมิยะ ในบทคนดูแลกิจการฟาร์มโคนมที่ตกหลุมรักกัน ท่ามกลางความขัดแย้งของทั้งสองตระกูล ละครประสบความสำเร็จ ส่งผลให้อุรัสยาเป็นที่รู้จักมากขึ้น การแสดงของเธอจากละครทั้งสองเรื่อง ดาราเดลี่ วิจารณ์ว่า "ทําได้ดีเยี่ยม แม้จะมีข้อบกพร่องบ้าง แต่น้อยมาก ถ้าเทียบกับดาราที่แจ้งเกิดในรุ่นเดียวกัน" ในงานประกาศผลรางวัลท็อปอวอร์ดและสยามดารา สตาร์ส อวอร์ดส์ อุรัสยาได้รับรางวัลดาวรุ่งหญิงยอดเยี่ยม จากการแสดงในละครเรื่อง ดวงใจอัคนี ด้วย
ในปี 2554 อุรัสยาได้รับเลือกให้แสดงละครเรื่อง ตะวันเดือด ของฉัตรชัย เปล่งพานิช กำกับโดยอรรถพร ธีมากร ในบทบาทลูกสาวเจ้าของไร่ที่ต้องแบกรับภาระของพ่อเอาไว้ ในการปกป้องสายแร่พลอยจากกลุ่มโจร ละครประสบความสำเร็จทั้งการตอบรับและเรตติง แนวหน้า มองว่า ตะวันเดือด ช่วยตอกย้ำให้เห็นถึงความสามารถของเธอและชื่นชมการแสดงว่า "ทำมันได้เป็นอย่างดี ไม่มีที่ติ" ในงานประกาศผลรางวัลนาฏราช อุรัสยาได้รับการเสนอชื่อเข้าชิงรางวัลนักแสดงนำหญิงยอดเยี่ยม แต่พ่ายให้กับอารยา เอ ฮาร์เก็ต จากละครเรื่อง ดอกส้มสีทอง ในเดือนสิงหาคม 2554 เธอยังเป็นแขกรับเชิญให้กับธงไชย แมคอินไตย์ ในคอนเสิร์ตเบิร์ดอาสาสนุก จัดขึ้นที่อิมแพ็ค อารีน่า เมืองทองธานี ในปีเดียวกันนั้น เธอยังแสดงร่วมกับณเดชน์ คูกิมิยะ ในละครเรื่อง เกมร้ายเกมรัก กำกับโดยอำไพพร จิตต์ไม่งง ละครเรื่องนี้ประสบความสำเร็จถึงแม้จะมีอุทกภัยในประเทศไทย และถือเป็นละครที่ได้รับความนิยมสูงที่สุดจากผลสำรวจของเอแบคโพล สำหรับการแสดงของเธอ อุรัสยาได้รับการเสนอชื่อเข้าชิงรางวัลโทรทัศน์ทองคำ, รางวัลเมขลา และสยามดารา สตาร์ส อวอร์ดส์ สาขานักแสดงนำหญิงยอดเยี่ยม
ชีวิตส่วนตัว

อุรัสยาสามารถพูดภาษาฝรั่งเศสและภาษาสเปนระดับพื้นฐานได้ รวมทั้งสามารถเล่นเปียโนและไวโอลินได้ระดับหนึ่ง และยังชื่นชอบการขี่ม้าตั้งแต่อายุราว 7 ปี เธอเคยเข้าร่วมการแข่งขันที่ฮอร์สชูพอยต์อยู่หลายครา ด้วยความชื่นชอบนี้เธอจึงชอบสะสมตุ๊กตามายลิตเติลโพนีด้วย
ในเวลาว่าง อุรัสยาเป็นหนอนหนังสือ เธอชื่นชอบงานเขียนของเม็ก แคบอต, นิโคลัส สปากส์, โซฟี คินเซลลา และเซซีเลีย อะเฮิร์น ส่วนแนววรรณกรรมที่ชื่นชอบคือ นวนิยายอิงประวัติศาสตร์โรมานซ์ เธอยังชอบอ่านหนังสือ สาวทรงเสน่ห์ ของเจน ออสเตน และ ลิขิตรักต่างมิติ ของอะเฮิร์น
ความสัมพันธ์ของอุรัสยากับณเดชน์ คูกิมิยะ ได้รับความสนใจจากสื่อมวลชนนับตั้งแต่ละครเรื่อง ดวงใจอัคนี (2553) โดยสื่อได้คาดการณ์ความสัมพันธ์ต่าง ๆ นานา แต่ทั้งคู่ปฏิเสธมาโดยตลอด จนในปี 2565 ทั้งคู่ยอมรับว่าความสัมพันธ์ถูกพัฒนามาเรื่อย ๆ และได้ตกลงคบหากันในภายหลัง ทั้งคู่หมั้นกันในเดือนมิถุนายน 2566 ที่เมืองโปซีตาโน ประเทศอิตาลี
รางวัลและการเสนอชื่อ

บทความหลัก: รายชื่อรางวัลและการเสนอชื่อที่อุรัสยา เสปอร์บันด์ได้รับ
อุรัสยาได้รับรางวัลโทรทัศน์ทองคำ สาขานักแสดงนำหญิงดีเด่น จากละครเรื่อง คลื่นชีวิต (2560) และได้รับรางวัลนาฏราช สาขานักแสดงนำหญิงยอดเยี่ยม จากละครเรื่อง คือเธอ (2565) นอกจากนี้ เธอยังได้รับรางวัลท็อปอวอร์ดและสยามดารา สตาร์ส อวอร์ดส์ สาขาดาวรุ่งหญิงยอดเยี่ยม จากละครเรื่อง ดวงใจอัคนี (2553) การแสดงภาพยนตร์เรื่องแรก น้อง.พี่.ที่รัก (2561) ทำให้เธอได้รับรางวัลสยามดารา สตาร์ส อวอร์ดส์, รางวัลภาพยนตร์แห่งชาติ สุพรรณหงส์ และรางวัลสมาคมผู้กำกับภาพยนตร์ไทย สาขานักแสดงนำหญิงยอดเยี่ยม ภาพยนตร์เรื่องที่สาม เร็วโหด..เหมือนโกรธเธอ (2565) ทำให้เธอได้รับรางวัลภาพยนตร์แห่งชาติ สุพรรณหงส์ อีกหนึ่งครั้ง และได้รับรางวัลดาวรุ่งแห่งเอเชีย จากเทศกาลภาพยนตร์เอเชียนิวยอร์ก ครั้งที่ 21
เชิงอรรถ

↑  หลังจากถ่ายทำเสร็จแล้ว ละครถูกพับเก็บไว้และไม่ได้ถูกนำมาออกอากาศทางช่องสามแต่อย่างใด จนกระทั่งในปี 2564 มีการนำมาเผยแพร่เป็นครั้งแรกบนแอปพลิเคชัน สามพลัสพรีเมียม
อนงค์วรรณ เทพสุทิน

| อนงค์วรรณ เทพสุทินม> ป.ช., ม.ว.ม. |
| --- | --- |

รัฐมนตรีว่าการกระทรวงทรัพยากรธรรมชาติ  และสิ่งแวดล้อม
ดำรงตำแหน่ง 6 กุมภาพันธ์ พ.ศ. 2551 – 2 ธันวาคม พ.ศ. 2551
นายกรัฐมนตรี: สมัคร สุนทรเวช สมชาย วงศ์สวัสดิ์
ก่อนหน้า: เกษม สนิทวงศ์ ณ อยุธยา
ถัดไป: สุวิทย์ คุณกิตติ
 
ข้อมูลส่วนบุคคล
เกิด: อนงค์วรรณ พุกประเสริฐ 21 กันยายน พ.ศ. 2501 (66 ปี) อำเภอศรีสำโรง จังหวัดสุโขทัย ประเทศไทย
พรรคการเมือง: ไทยรักไทย (2543–2549) ประชาราช (2549–2550) มัชฌิมาธิปไตย (2550–2551) เพื่อไทย (2556–2561, 2566–ปัจจุบัน) พลังประชารัฐ (2561–2566)
คู่สมรส: สมศักดิ์ เทพสุทิน

อนงค์วรรณ เทพสุทิน (เกิด
21 กันยายน พ.ศ. 2501) ประธานสโมสรฟุตบอลสุโขทัย เป็นอดีตรัฐมนตรีว่าการกระทรวงทรัพยากรธรรมชาติและสิ่งแวดล้อม และอดีตหัวหน้าพรรคมัชฌิมาธิปไตย
ประวัติ

อนงค์วรรณ เทพสุทิน เกิด 21 กันยายน พ.ศ. 2501 ที่อำเภอศรีสำโรง จังหวัดสุโขทัย มีชื่อเล่นว่า เป้า บุคคลในแวดวงการเมืองหรือสื่อมวลชนนิยมเรียกว่า เจ๊เป้า เป็นลูกของนายประสาน พุกประเสริฐ กับ นาง ลำจวน พุกประเสริฐ ด้านครอบครัวสมรสกับ สมศักดิ์ เทพสุทิน อดีตรัฐมนตรีว่าการกระทรวงแรงงาน มีบุตรธิดาด้วยกัน 2 คน คือ นางสาวณัฐธิดา เทพสุทิน และนายเทิดไท เทพสุทิน
นางอนงค์วรรณ มีพี่ชายหนึ่งคน ได้แก่ นายมนู พุกประเสริฐ นายกองค์การบริหารส่วนจังหวัดสุโขทัยสองสมัยน้องชายหนึ่งคน ได้แก่ นายเอนก พุกประเสริฐ ผู้อํานวยการสถานศึกษาโรงเรียนเทศบาลสวรรคโลกประชาสรรค นางสาว หนึ่งคนได้แก่ นางคนึง วิโรจน์สกุล ข้าราชการครูสังกัด สำนักงานเขตพื้นที่การศึกษามัธยมศึกษาสุโขทัย
สำเร็จการศึกษาระดับปริญญาตรี จากมหาวิทยาลัยศรีนครินทรวิโรฒ (มหาวิทยาลัยนเรศวรในปัจจุบัน) และระดับปริญญาโท สาขารัฐศาสตร์ จากมหาวิทยาลัยเกษตรศาสตร์
การทำงาน

อนงค์วรรณ เทพสุทิน เริ่มรับราชการครูเมื่อปี พ.ศ. 2524 ที่อำเภอสวรรคโลก จังหวัดสุโขทัย ต่อมาในปี พ.ศ. 2530 จึงได้โอนมาเป็นข้าราชการพลเรือนสามัญ สังกัดสำนักงานการประถมศึกษาจังหวัดสุโขทัย และในปี พ.ศ. 2538 จึงได้ย้ายเข้ามาปฏิบัติราชการ ในสังกัดกลุ่มช่วยอำนวยการและประสานราชการ สำนักงานปลัดกระทรวงศึกษาธิการ และลาออกจากราชการในปี พ.ศ. 2544 เพื่อลงสมัครรับเลือกตั้งเป็นสมาชิกสภาผู้แทนราษฎรจังหวัดสุโขทัย เขต 1 สังกัดพรรคไทยรักไทย ต่อมาในปี พ.ศ. 2548 ได้รับการเลือกตั้งเป็นสมาชิกสภาผู้แทนราษฎรจังหวัดสุโขทัย เขต 1 ได้รับเลือกตั้งเป็นสมัยที่ 2 และเป็นประธานชมรม ส.ส.หญิงพรรคไทยรักไทยด้วย ต่อมาก่อนการเลือกตั้ง พ.ศ. 2550 จึงได้ย้ายมาสังกัดพรรคประชาราช และได้รับตำแหน่งเลขาธิการพรรค แต่เกิดความขัดแย้งภายในพรรค จึงได้แยกตัวออกมาจัดตั้งพรรคการเมือง คือ พรรคมัชฌิมาธิปไตย และรับตำแหน่งหัวหน้าพรรค
ในปี พ.ศ. 2551 ได้รับการแต่งตั้งเป็นรัฐมนตรีว่าการกระทรวงทรัพยากรธรรมชาติและสิ่งแวดล้อม ในรัฐบาลของนายสมัคร สุนทรเวช และนายสมชาย วงศ์สวัสดิ์ แต่ต้องพ้นจากตำแหน่งเนื่องจากถูกตัดสิทธิ์ทางการเมืองเป็นเวลา 5 ปี ในคดียุบพรรคการเมือง พ.ศ. 2551
คณะกรรมการป้องกันและปราบปรามการทุจริตแห่งชาติ แจ้งข้อกล่าวหาว่า อนงค์วรรณ เทพสุทิน กระทำความผิดฐานทุจริตต่อหน้าที่ หรือกระทำความผิด ต่อตำแหน่งหน้าที่ราชการเกี่ยวกับโครงการอนุรักษ์ ทรัพยากรดินและป่าไม้ในพื้นที่ป่าอนุรักษ์ เพื่อลดผลกระทบ ภาวะวิกฤติโลกร้อน วงเงินงบประมาณปี 2551 จำนวน 770 ล้านบาท กรณีการก่อสร้างฝายต้นน้ำ แบบผสมผสานและการเพาะชำ/ปลูกหญ้าแฝก โดยมิชอบ และหักเงินโครงการดังกล่าว เพื่อประโยชน์ สำหรับตนเองและผู้อื่นโดยมิชอบ ทำให้เกิดความเสียหาย แก่ทางราชการ จำนวน 4 คดี
การดำรงตำแหน่งอื่นๆ ที่สำคัญ

พ.ศ. 2546 ประธานฝ่ายประชาสัมพันธ์ คู่สมรสคณะรัฐมนตรี
พ.ศ. 2547 ประธานคณะทำงานพิจารณาจัดนิทรรศการในอาคารศูนย์การเรียนรู้ ปรัชญาเศรษฐกิจพอเพียงตามแนวพระราชดำริ  และแปลงสาธิตเกษตรทฤษฎีใหม่ ตามโครงการของคณะคู่สมรสคณะรัฐมนตรี
พ.ศ. 2547 ประธานจัดงานแก้วตาดวงใจเทิดไท้ 72 พรรษามหาราชินี ที่ทำเนียบรัฐบาล วันที่ 15 กุมภาพันธ์ 2547 ถ่ายทอดสดทาง โมเดิร์นไนน์ ทีวี
เกียรติประวัติ

พ.ศ. 2545
ได้รับเครื่องหมายความสามารถนักทำลายใต้น้ำจู่โจมกิตติมศักดิ์ จากกองทัพเรือ
ได้รับเครื่องหมายรักษาดินแดนยิ่งชีพ ในเกียรติคุณได้ประกอบคุณงามความดีปฏิบัติหน้าที่ด้วยความมานะบากบั่น อดทน และเสียสละอย่างสูง  จนบังเกิดผลดีต่องานอาสารักษาดินแดนและประเทศชาติเป็นส่วนรวม  จากกองบัญชาการกองอาสารักษาดินแดน
ได้รับเกียรติเป็นนักเหินเวหากิตติมศักดิ์  ของกองทัพอากาศ
ได้รับเกียรติจากการได้ประกอบคุณประโยชน์แก่กองทัพบกไทย แต่งตั้งให้เป็นสมาชิกพลร่มสัมพันธ์เบื้องสูงกิตติศักดิ์ หน่วยบัญชาการสงครามพิเศษ
พ.ศ. 2546 : ได้รับแหนบรูปกระเป๋ากระสุนคันชีพเครื่องแบบเต็มยศทหารมหาดเล็ก จากกรมทหารราบที่ 1 มหาดเล็กรักษาพระองค์
พ.ศ. 2549 : ได้รับเกียรติบัตรเป็นศิษย์เก่าดีเด่น คณะศึกษาศาสตร์ มหาวิทยาลัยนเรศวร พิษณุโลก
เครื่องราชอิสริยาภรณ์

พ.ศ. 2545 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2544 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
ริเมมเบอร์มันเดย์

| ริเมมเบอร์มันเดย์ |
| --- | --- |
ที่เกิด: เซอร์รีย์ ประเทสอังกฤษ
แนวเพลง: คันทรีป็อป
ช่วงปี: ค.ศ. 2018 (2018)–ปัจจุบัน

สมาชิก: ลอเรน เบิร์น ฮอลลี-แอนน์ ฮัลล์ ชาร์ล็อตต์ สตีล
ริเมมเบอร์มันเดย์ (อังกฤษ: Remember Monday) เป็นวงดนตรีคันทรีป็อปสัญชาติอังกฤษ ซึ่งตั้งขึ้นในเซอร์รีย์ สมาชิกวงประกอบไปด้วยลอเรน เบิร์น ฮอลลี-แอนน์ ฮัลล์ และชาร์ล็อตต์ สตีล พวกเธอจะเป็นตัวแทนของสหราชอาณาจักรในการประกวดเพลงยูโรวิชันปี 2025 ด้วยเพลง "วอตเดอะเฮลล์จัสต์แฮปเพนด์"
อาชีพ

ทั้งสามคนพบกันขณะศึกษาอยู่ที่ซิกซ์ฟอร์มคอเลจฟาร์นโบโร และเริ่มสนิทกันเพราะความหลงใหลในดนตรีที่เหมือนกัน ชื่อวงของพวกเขามาจากการที่พวกเขามีชั้นเรียนดนตรีในวันจันทร์เสมอ ต่อมาทั้งสามคนก็เริ่มร้องเพลงด้วยกันและแชร์วิดีโอทางติ๊กต็อก ในปี 2019 ริเมมเบอร์มันเดย์ได้ปรากฏตัวด้วยกันในรายการเดอะวอยซ์ยูเค ฤดูกาลที่ 8 หลังจากร้องเพลง "คิสฟรอมอะโรส" ในการออดิชั่น โดยกรรมการทั้งสี่คนได้กดปุ่มเลือกพวกเธอ โดยสุดท้ายได้เลือกเจนนิเฟอร์ ฮัดสันเป็นผู้ฝึก ในระหว่างรอบการแข่งขัน พวกเขาร้องเพลง "โฮม" แข่งกับคีรอน สมิธ และสามารถผ่านเข้ารอบน็อคเอาท์ได้ ซึ่งพวกเขาถูกคัดออกจากการแข่งขันหลังจากร้องเพลง "เจลเบรกเกอร์" ซึ่งประพันธ์ขึ้นเอง
ในปี 2023 นักร้องทั้งสามคนลาออกจากงานเพื่อทุ่มเทให้กับวงนี้อย่างเต็มตัว นับตั้งแต่นั้นมา พวกเขาก็ออกซิงเกิลหลายเพลง รวมถึงสองอีพี ได้แก่ ฮิสเทอริคัลวูแมน ในปี 2023 ตามด้วย เครซีแอนีเวย์ ในปี 2024 และเพลง "วอตเดอะเฮลล์จัสต์แฮปเพนด์" ในปี 2025 ซึ่งจะเป็นตัวแทนของสหราชอาณาจักรในการประกวดเพลงยูโรวิชันปี 2025
ผลงานเพลง > อีพี

| ชื่อ | รายละเอียด |
| --- | --- |
ฮิสเทอริคัลวูแมน:  วางจำหน่าย: 3 กุมภาพันธ์ ค.ศ. 2023  ค่ายเพลง: ไร้สังกัด  รูปแบบ: ดิจิทัลดาวน์โหลด, สตรีมมิง
เครซีแอนีเวย์:  วางจำหน่าย: 25 ตุลาคม ค.ศ. 2024  ค่ายเพลง: ไร้สังกัด  รูปแบบ: ดิจิทัลดาวน์โหลด, สตรีมมิง
ผลงานเพลง > ซิงเกิล

| ชื่อ | ปี | อีพี |
| --- | --- | --- |
| "ไฟนด์มายเวย์" | 2019 | ซิงเกิลไม่มีอัลบั้ม  |
| "เวอร์ชันออฟยู" | 2020 | ซิงเกิลไม่มีอัลบั้ม  |
| "แฟตบอททอมเกิร์ล" | 2021 | ซิงเกิลไม่มีอัลบั้ม  |
| "วัตไอโนว์นาว" | 2021 | ซิงเกิลไม่มีอัลบั้ม  |
| "นอตติงไนซ์ทูเซย์" | 2022 | ฮิสเทอริคัลวูแมน |
| "เล็ทดาว์น" | 2023 | ฮิสเทอริคัลวูแมน |
| "ลาฟอะเบาท์อิท" | 2024 | ซิงเกิลไม่มีอัลบั้ม  |
| "แฮนด์อินมายพอกเก็ต" | 2024 | ซิงเกิลไม่มีอัลบั้ม  |
| "โชว์เฟส" | 2024 | ซิงเกิลไม่มีอัลบั้ม  |
| "บราว์นไอด์เกิร์ล" | 2024 | ซิงเกิลไม่มีอัลบั้ม  |
| "วัตเดอะเกิร์ลส์บาธรูมอีสฟอร์" | 2024 | ซิงเกิลไม่มีอัลบั้ม  |
| "เฟมัส" | 2024 | เครซีแอนีเวย์ |
| "วัตเดอะเฮลจัสต์แฮปเพนด์" | 2025 | ซิงเกิลไม่มีอัลบั้ม  |
คอนเสิร์ตทัวร์

วีไครด์วีลาฟวีเลฟท์ (ค.ศ. 2024)
แหล่งข้อมูลอื่น

เว็บไซต์ทางการ
| ก่อนหน้า> รางวัลและความสำเร็จ | รางวัลและความสำเร็จ | ริเมมเบอร์มันเดย์> รางวัลและความสำเร็จ | รางวัลและความสำเร็จ | ถัดไป> รางวัลและความสำเร็จ |
| --- | --- | --- | --- | --- |
| ออลลี อเล็กซานเดอร์ กับ "ดิซซี" |  | สหราชอาณาจักรในการประกวดเพลงยูโรวิชัน  (2025) |  | รอประกาศ |